2009-03-17 Beeld Nuus | Suid-Afrikaanse Stoei
2009-03-17 Beeld Nuus
Maart 17, 2009 deur stoei
Dis 'n artikel wat in Beeld verskyn het ( en sonder permissie hier 'geblog')
Tuks: Tuks Stoei se Pieter is 'n man om dop te hou
Mar 17 2009 04:01:35:617PM – (SA)
Pieter Pienaar (in rooi) besig om met 'n teenstander af te reken.
As die teleurstellende vertoning van Tuks se eerste rugbyspan jou die afgelope ruk onderkry, is daar 'n ander span wat met al hul prestasies beloof om aanhangers tevrede te hou.
Tuks se stoeiklub se presteerders loop egter soms sonder erkenning op kampus rond, ten spyte van 'n oormaat talent. Pieter Pienaar, Etienne van Huyssteen, Nhlankanipo Shongwe en Zumicke Geringer is maar net 'n paar van Tuks se top-stoeiers.
Kampus-Beeld het met Pienaar gesels om meer uit te vind oor die sportsoort.
Pienaar, 'n vierdejaarstudent in siviele ingenieurswese by die UP, het al oor die wêreld heen aan stoeitoernooie deelgeneem.
Hy is deel van Tuks Stoei se top-seniorspan wat by die Menlyn Stoei Akademie oefen.
Om sy posisie aan die bopunt van die prestasieleer te behou, oefen hy twee keer per week vir 90 minute. Hy neem ook weekliks deel aan oefeninge saam met die nasionale span. Dit gee hom meer as genoeg tyd om by sy studies uit te kom en sy ouers gelukkig te hou, sê hy.
Pienaar het op vyfjarige ouderdom, op aandrang van sy ma, begin stoei. As 'n jong knaap was dit die ideale ding om hom mee besig te hou. Hy het vir Tukkies begin stoei nadat Tuks Stoei die Menlyn Stoei Akademie genader het op soek na vars talent.
Verlede maand het Pienaar die eerste plek behaal by die Suid-Afrikaanse proewe. Dit is vir hom 'n groot eer, maar dit kom nie naby sy oorwinning by die Afrika Junior Kampioenskap in 2007, waar hy 'n titel gewen het in 'n stryd teen 'n Egiptiese stoeier nie. Dié oorwinning is bo-aan sy lys van prestasies.
'n Stoeier se gewig is baie belangrik, omdat stoeiers tydens toernooie in 'n spesifieke gewigsafdeling meeding. Pienaar, wat in die afdeling vir stoeiers van 66 kg deelneem, volg nie 'n streng dieet nie en hy geniet 'n aandjie uit.
Dit beteken dus dat hy gereeld met die dilemma sit dat hy meer weeg as die beperking in sy gewigsafdeling. Dit klink dalk soos 'n nagmerrie, maar volgens Pienaar skud hy maklik 5 kg af deur vir 'n paar dae niks te eet nie.
Stoei is dalk nie so 'n prominente sportsoort in Suid-Afrika nie, maar te oordeel aan die prestasies van Tuks Stoei en studente soos Pienaar, is hulle 'n span om dop te hou.